
Komme dy kepers?


draaiboek foar in b-film
 
Elke oerienkomst mei net besteande persoanen is tafallich.
 
1

Dynte Planteit wurdt wekker mei in pineholle fan ien kubike desimeter.

Se slacht de eagen heal op en sjocht tusken har krolle teisters troch. Boppe har swevet in roazige bolle. Se rekt har lange misdiedich moaie lea, begraaft it gesicht yn it amper parfumearre kessen en falt wer yn 'e sliep.

In oere letter wurdt se opnij wekker. Se docht in taast neist har. Dêr is er net. Se fielt ûnder it lekken, mar har fingers knipe allinne yn de matras. Dynte skuort har griengiele katte-eagen iepen.

De tekkens binne weromslein, neist har is de ôfprint fan Nier syn mânske romp dúdlik te sjen. Grif is er even nei de baaikeamer of nei it tredde toilet. Hy sil ek wol mislik wêze. It hat fan 'e moarn ek sa'n ferwoest nachtfeest west.

Lynjend op de earmtakken sjocht se it hear ris oer. De sliepkeamer liket in hastich ferlitten slachtfjild. Oer de flier lizze serpentines, lekke ballons en papieren blommen, har broekje hinget yn de lampe, op it nachtkastje leit in gebit en op tafel in houten skonk.

Moedsum komt Dynte oerein. Se swaait de fuotten bûten bêd en stekt se yn in pear slûpers fan sabelbont. Se wriuwt har stive nekke, strampelt dwyl op de dûbele beglêzing ta. Se lûkt de lúksafleks omheech en knipperbollet tsjin de sinne. Fiif einfûgels roeikje ferheftich op it midden fan de túnfiver ta, ynienen hâlde se op, fernuvere oer har eigen foarnimmen. Dan kringt it ta har troch dat de telefoan ûnder al in skoft rinkelt.

‘Ja, stil mar, ik kom der oan,’ prottelt se.

Se lit har by de trepleuning del glide. It skrynt wol in bytsje, mar se hat gelokkich in fette hûd.

De telefoan stiet te dûnsjen op it taffeltsje. Krekt as se der is, seit it ferrekte ding neat mear.

Se giet oer de flier sitten en tyspelt har ljochte slûke feeëhier. Se stekt in tûfe yn de mûle en byt der op om. It bûnzet yn har holle, út en troch ûntploft der wat. Dat is de neiwille.

Dynte wrakselt har by de muorre op en skeanbillet op de baaikeamer ta. Dêr giet se mei de holle oer de waskbak stean en knypt in mofkefol kâld wetter oer har hinne. Se kriget op slach pikefel, mar de frissens docht har oplibjen.

Se set op de koken ta. Yn it foarbygean pikt se de moarnskrante fan it doarsmatsje en lêst de koppen. Dan fielt se har wer de helte beroerder. Healgear komt se yn de koken oan. Dêr sit Nier Hinnebruier ek. Hy sit creamcrackers te iten.

‘Moarn,’ groetet er.

‘Ik ha gjin sin oan praten,’ seit Dynte.

Se kriget in kûpke Bulgaarske yoghurt mei rezinen út de koelkast. Se giet op de fêste kruk oan it formika taffeltsje sitten en begjint te rieren. De yn it rûn meallende rezinen meitsje har noch dwiler. Se skoot it kûpke fan har ôf en kriget in pear droege bakken. It slagget har en hâld dy der yn.

De telefoan yn de hal rinkelt wer.

‘Dyn bar,’ seit Nier hoflik.

‘Oan dy de eare,’ noeget Dynte.

Nier skodhollet.

Diskear komt se krekt op tiid. Se grommet har namme.

‘Einlings,’ skrabet in tsiisraspstim. ‘Nice, non-playing captain fan skaakmaster Jimmy Angler. Wolle jo fuortendaliks by my komme?’

‘Jûns bin ik better op dree,’ merkt Dynte op.

‘Dit is tige wichtich. Ik moat ûnder fjouwer eagen mei jo prate.’

‘Dêrom just.’
 
‘Jo moatte my helpe!’

‘Jûn, leaveling.’

‘Harkje, ik bin Nice, non-playing captain fan skaakmas...’

‘As jo it nochris sizze, begjin ik te gûlen.’

Even is it stil. Dan klinkt it, en de tsiisrasp is in izerfile wurden:

‘Driuw my net ta it uterste! Komme jo, of komme jo net?’

‘Mei ik my earst fatsoenlik oanklaaie?’

‘Alf oere dan. Hotel Atlantis, Ljouwert.’

‘Healwei tolven.’

‘Gjin minút letter!’

De man hinget op, it dreunt nei yn Dynte har holle.

Se strûpt boppe wat klean oan en rûtst wer nei ûnderen ta.

Nier wraggelt ta de gong yn.

‘Wy moatte daliks fuort!’

‘Hen?’

‘Nei Ljouwert ta.’

‘Witst net wat betters?’

‘Hoe let is 't?’

Mismoedich skoddet Nier syn ferroaide kop. ‘Sa ier kin ik net kloksjen.’

Dynte rint nei de kapstôk en roppet de earste de bêste nertsmantel fan in heak. Se skopt har slûpers út en ritst in pear slangelearen learskes om har foarmfêste kûten.

Nier klaut him de plasse.

‘Wat stiest dêr, meitsje dy ree!’

‘Even wachtsje.’

‘Op wat?’

‘Ik moat my earst sels bewust wurde.’

‘Fielst dy net goed genôch om in auto te riden?’

‘Wis wol.’

‘Wat dan?’

‘Der strúnt in keardel om it hûs hinne.’

Dynte fljocht nei de foardoar ta om dy te iepenjen. Nier is har foar en hâldt har tsjin.

‘Dat binne myn putsjes.’
 
Se speurt troch it rút fan de doar, mar dat is fan ribbelglês mei stjerkes, dat se sjocht neat.

‘Wêr is er?’

‘'k Wit net.’

‘Wêr wie er?’

‘By de garaazje.’

‘Hat er dy sjoen?’

‘Ik leau it net.’

‘Wat soe er wolle?’

‘Freegje it him sels.’

Dynte docht de knip fan de doar, Nier leit syn hân op har skouder.

‘Ho, ho!’

‘Mar wy kinne dy fint hjir net omstrune litte.’

‘Ik sil him wol even hoffenje.’

‘Do, yn dyn kondysje?’

‘Bliuw hjir en meitsje de doar iepen as ik it sis.’

Nier rint nei it garderobekeammerke ta en giet dêr op in stoel stean. Sa kin er troch it hege rútsje yn de tún sjen.

Tusken it leechhout strûst in strobbige man mei in ljochtgrize reinjas oan, in donkergrize hoed op en in swarte paraplu yn de hân. De oare hân hâldt er in swart kofferke yn. Mei de paraplu skoot er de tûken fansiden, út en troch bliuwt er stean en sjocht speurend by it hearehûs op.

‘Sjochst him?’ freget Dynte.

‘Mmmmmm.’

‘Wêr?’

‘Hy komt dit út.’

‘Wat docht er?’

‘Neat.’

‘Wat moat ik dwaan?’

‘Ek neat. Tiidrekke, prate. Ik gean efterom en slaan him op syn harsens.’

‘Net te fûl, hear!’

‘Hy is by de oprydleane. No!’
 
Ynienen swaait Dynte de doar iepen. De man wurdt kjel. Hy makket in spronkje, mar hat him dochs ridlik gau wer yn de stokken. Wolberet stapt er op har ta.

‘Wa binne jo? Wêr komme jo wei? Wêr gean jo hinne?’ freget Dynte yn it Heech-Frysk.

De man lichtet de hoed en glimket. ‘Dat binne in soad fragen tagelyk.’

‘Klassike fragen,’ sjongt Dynte.

‘Ik bin, o, nim my net kwea ôf...’

De man nimt syn grutte hoarnen bril ôf en makket de besleine glêzen skjin. Hy hat in briedpantsjegesicht en sûnder fok liket er sa ûnoazel as in earkrûper. Hy himet in bytsje. Hy set de bril wer op en sjocht Dynte op en del oan.

‘Dat liket better,’ seit er.

‘Tanke,’ knikt Dynte, ‘mar jo ha noch net antwurd op myn fragen jûn.’

‘Ik bin Platfoet. Ik bin demonstrateur en gean by de doarren lâns.’

‘Gjin heidebjinders, kamferballen of waskmiddels, hooplik.’

Platfoet glimket. ‘Eksklúsyf, allinne foar froulju fan oansjen.’

‘Ik bin allinne thús,’ seit Dynte met har leafste fanyljestim.

‘Dat treft,’ laket Platfoet.

‘Ik soe oars krekt de doar út.’

‘Jo witte net wat jo misse. Sjoch.’

Platfoet pripket syn paraplu yn de grûn, knipt syn kofferke iepen en swaait it lid nei Dynte ta, dat se kin net sjen wat der yn sit.

‘Sjoch.’

In revolver stekt boppe it lid út en sjocht har oan.

‘Wat moat ik dêrmei?’ freget Dynte fernuvere.

‘Neat. Graach jo kante hantsjes omheech.’

Dynte docht it. ‘Is dat alles?’

‘It begjint pas.’

Efter de man sjocht se Nier tichterby kommen. Platfoet triuwt de revolver tsjin har nâle.

‘Sille wy mar even yn 'e hûs gean? Wy stean hjir sa yn de kikert.’
 
‘Oe, dêr kin ik net oer,’ suchtet Dynte, ‘dat kidelt.’

‘Ik sil jo aanst noch wol oars kidelje,’ fersekert Platfoet grimmitich. ‘Docht jo grutte freon dat noait?’

‘Jawol,’ seit Nier.

Platfoet draait him om. Foardat er wit wa't er efter him hat, kriget er in lawibus dy't op itselde stuit in sliepperige katûle út in sparrebeam docht trûzeljen. As in top dêr't gjin faasje mear yn sit, swaait de man yn it rûn en falt dan starichoan op 'e side. Syn reinjas sakket oer him hinne as in parachute oer in springer dy't in slagge lâning makket.

Nier sleept him oan de fuotten oer de drompel. Dynte sammelt Platfoet syn attributen. Se triuwe in stik poetskatoen yn syn mûle, bine him al sa stiif mei in gerdinekoarde en sette him rjocht op en del yn de meterkast.

‘Hoe let is 't no?’

‘Alf oere,’ antwurdet Nier.

‘Helje wy it noch?’

‘Wat?’

‘Ljouwert.’

‘Hoe let moatst der wêze?’

‘Healwei tolven.’

‘Altiten.’

Noch gjin minút letter skoot de garaazjedoar fan fiberglês troch in elektrysk each automatysk en lûdleas efter de Thunderbird Landau XX 33-33 ticht.

Dynte sûzet mei Nier en 170 yn har Thunderbird Landau oer de autowei.

Se hat wer ien fan har mismoedige riten... O, tinkt se, wat is it libben jachterich. Ofgryslik. Hjir ryd ik mei Nier en 170 yn myn Thunderbird Landau oer de autowei, it griist my oan en ik wol noch hurder. Wêrom binne wy altiten yn beweging, fysyk, psychysk of beide?

Ik soe in stien wêze wolle, in deagewoane ordinêre stien. Gjin bakstien, dêr docht men wat konstruktyfs mei; nee, in ûnnutte stien oan de kant fan de dyk. Of yn in sompe, noch better. In stien foar it lizzen. Ik wie der allinne mar, mear net. Gjin fielen, gjin tinken. Dan soe it libben noflik wêze.

Se besjocht har ferroaide snút yn it spegeltsje en stekt de tonge tsjin harsels út. Dy keardel yn Ljouwert moat har mar foar moai nimme.

De beweiwizering pylket foarby. Kâlde blauwe buorden mei messkerpe wite streken en letters. Klinysk, skjin, strang, noait ris in leaflik pastelkleurke. De wrâld is hurd. En gemien. Sels sokke lju as Platfoet, dy't opfalt troch ûnopfallens, binne net te betrouwen.

Lifters stean by de wei lâns. It mei wol net, mar se dogge it. Miskien dogge se it just dêrom. Se hâlde buorden yn de hichte mei de namme fan it plak dêr't se hinne moatte. Dêr stiet wer sa'n boerdburdaap. Menear moat nei A'DAM ta. In kilometer fierder ien dy't nei EVA wol. En dêr docht ien te witten dat er nei GASSELTERNIJEVEENSEDWARSVAARTSLUIS ta moat. Je kinne geande bliuwe.

By Oerterp begjint de motor te sputterjen, by De Folgeren heare se knallen en by De Pein steane se stil.

‘Fergemy, ek dat noch.’

‘Is 't slim?’

Nier suchtet. ‘Ik leau it wol.’

Hy meneuvelt in sets je mei alle knopkes om, ûndersiket de motor, mar Thunderbird Landau swijt yn alle talen.

‘Platfoet,’ seit Nier, ‘of in practical joke. Soest dy net fergrieme?’

‘Wa't dat lapt hat, noegje ik net wer út!’

‘Wy kinne better in lift nimme.’

‘Hoe let is 't?’

‘Kertier oer alven.’

‘Wy helje it noait.’

Se fleane de doarren út en geane oan de kant fan de dyk stean. Se swaaie wyld mei de earms, mar alle auto's sjitte by har lâns.

‘Hiene wy mar in boerd,’ fersuchtet Dynte.

Nier kriget har by de pols.

‘Au!’

‘Dêr!’

Hy wiist op in begraffenisauto dy't op in reed by in boerespultsje stiet.

Dynte sjocht him ferheard oan. ‘Nee, soks docht men net.’

‘Tsjintwurdich docht men alles. Kom mei!’

Se stekke de dyk oer en rinne op de lykwein ta. De kabine is leech, it kaaike sit yn it kontakt.

‘Klear!’ jubelt Nier.

‘Ik doch it net,’ akselt Dynte tsjin.

‘Wêrom net?’

‘Leit der gjin deade yn? It is sa stil.’

Nier docht de doar iepen en sjocht efteryn. ‘Sa leech as it grêf fan in farao.’

Dynte hipt der yn. Nier start de motor en jout in straal gas fan komsa. De lykwein springt willich foarút en nimt de guit, sa hurd hat er noch noait riden.

Dynte huvert en sjocht oer it skouder. Gelokkich gjin kiste efter har.

By Quatrebras swaait Nier sûnder te wachtsjen yn folle faasje de Grinzerstrjitwei op. In frachtauto fan rjochts en in persoanewein fan lofts hâlde mei gierende remmen stil en komme dwers oer de dyk te stean. Nier sjit der sûnder kantroeren tusken troch.

‘Nier dochs!’

‘Dit is in útfeartauto, se moatte ús foarrang ferliene,’ seit Nier treastlik, ‘wy heare by de grutte fiif.’

Dynte docht even de eagen ticht. Dan sjocht se ûnder de kwastjes fan it efterrútgerdyntsje troch. De beide auto's komme wer yn in rjochte spoar. Om de frachtwein hinne stoot in motor-plysje op har ta.

‘Plysje efter ús.’

‘Lit dy him mar út 'e liken ride.’

De begraffenisauto is in luie wein, wat Nier ek besiket, de wizer wol net fierder as 110.

‘Gean mar efteryn lizzen en begjin te stinnen.’

‘Hoe no?’

‘Doch krekt ast slim siik bist.’

‘Mar wêrom moat ik stinne?’

‘Oars bist net slim siik. En strûp dyn klean út.’

‘Ik bin al sa faak yn it neaken.’

‘Dat liket echter.’

‘Neaken en siik binne twa ûngelikense grutheden.’

‘Goed, yn it lask dan.’

Dynte klattert oer de rêchleuning en strûpt har boppeklean en learskes út. Dan hat se ek noch mar twa dingen oan. De jurk teart se op om as kessen te brûken, de mantel spriedt se oer har hinne. Dan jout se har op de standert foar de kiste del.

‘Hast noch mear?’

‘Stinne.’

As se Hurdegaryp troch binne, ferskynt de plysjeman foar it sydfinster. Hy makket it fan âlds bewende stopteken, snijt de lykwein en lit har op in parkearstreek stil stean. Hy skonket op syn krûme kûtlearen bargefangers nei Nier ta. Dy draait ferfêst it rút iepen. De plysjeman stekt syn kop der troch. Hy hat in bonkich fjouwerkant gesicht en in kûle yn it stiifsinnige kin.

‘Wat moat dit?’

‘Nei Ljouwert ta.’

De plysje spytgnysket. ‘Seker om jo eigen slachtoffers nei it grêf te riden? Giet de saak sa min dat jo sels foar deaden soargje moatte?’

Dynte leit út folle boarst te oefjen, mar de okse heart it net. ‘Ik moat nei it sikehús.’

De plysje laket haatlik. Hy fielt him hjoed seker yn foarm. ‘O, binne se op 't stjerren nei dea?’

Nier wiist mei de tomme efter him. ‘Myn frou leit yn it lêste stadium fan de kream.’

‘Watsei?’

De plysjeman stekt de holle fierder troch it rút en sjocht Dynte lizzen. It hier slierket om har gesicht, se hat de fûsten krôle, stint ferheftich en wringt har yn dramatyske bochten. De mantel glydt fan har ôf, ien lange dreamskonk stekt azembenimmend boppe it bont út.

De plysjeman slokt en wurdt grien om 'e noas. ‘Nim my net kwea ôf,’ seit er beteutere, ‘wêr komm' jo wei?’

‘Iniaheide.’

‘Ha se dêr gjin ambulânses?’

Efter út de begraffenisauto klinkt in gekreun dat troch ieren en sinen lûkt. Dynte leit rûngear fan de pine. Nier wurdt lilk.

‘Man, stean net te eameljen, al wer in wee!’

‘Mar...’

‘As wy hjir noch langer stean bliuwe, sille jo sels by de befalling helpe moatte.’

De plysjeman lûkt de holle werom, betomket syn fjouwerkante kin.

‘Lit ús yn 'e godsnamme trochride, keardel, jo freegje om komplikaasjes!’ driuwt Nier.
 
‘Goed, dit is in spoedgefal. Ik sil jo wol even eskortearje. Ryd mar efter my oan. Hokker sikehús moat it wêze?’

‘Diakonessehús.’

‘Sikefûns?’

‘Nee, partikulier.’

De plysjeman springt yn sân hasten op syn motor. Nier trapet it gas op de planke en efterinoar oan stowe se op Ljouwert ta.

‘Moat ik noch stinne?’ freget Dynte benaud.

‘Strûp dyn klean oan, mar bliuw lizzen.’

‘Leave frede, ik bin bliid dat ik de pil slok.’

Ut en troch sjocht de plysjeman ris oer it skouder oft se it tempo folgje kinne. Yn de stêd moat er lykwols alle omtinken oan it ferkear jaan. By it gebou fan de Ljouwerter Krante swaait de motor nei rjochts, wylst Nier de begraffenisauto nei lofts stjoert. Fia Foarstreek en Iewâl jakkert er op hotel Atlantis ta. Sûnder berie nimt er ek it lêste reade stopljocht en hâldt lyk foar de kammenetsbealch fan de hotelparkearwachter stil.

‘Sjesa, te plak,’ seit er mei in sucht fan ferromming.

‘Wachtest hjir op my?’

‘Leaver net. Ik ryd daliks werom.’

‘Hoe dan?’

‘Ik skelje dy wol.’

‘Wêr?’

‘Yn It Seewiif.’

‘Hoe let?’

‘Seis oere.’

‘Dan bist hjir al lang wer.’

‘Rekkenje dêr mar net op. Dit akkefytsje mei in lykwein is gjin kattemiich.’

‘Seis oere dan.’

Dynte springt driftich de auto út. Se fljocht by de treppen fan it hotel op, tusken de twa stielglêzen doarren troch dy't just tichtswaaie. De portier syn kakebien sakket yn syn festjebûse, hy ferjit te bûgen. Se komme tsjintwurdich ek yn alderhanne ferfiermiddels.

Efter de fraaie fasade fan de resepsjoniste is it in grutte tizeboel. Nei in soad fiven en seizen kriget it fanke einlings de ferbining mei Nice klear.

‘O ja, menear, fansels, wis en wrachtich, seker,’ seit se mei in stim dêr't men fondant fan makket.

Se leit de hoarn op de heak en sjocht Dynte strak oan.

‘Keamer twahûndertnjoggenenfyftich. Tredde etaazje, earste gong rochts.’

De fondant is in bitterbal wurden.

Dynte nimt ien fan de tweintich selsbetsjinningssnelliften. Gjin tritich tellen letter stiet se foar nûmer twahûndert59. Amper hat se oankloppe, dêr swaait de doar al iepen. In langramige man mei it tanige foarkommen fan in winterwoartel noeget har der yn. Hy hat in kijdriuwersgesicht met de snoade eagen fan in kuorkerinder. Hy praat itselde treflike Frysk as foar de telefoan sûnder in spier Amerikaansk aksint.

‘Nice, non-playing captain fan...’

‘Skaakmaster Jimmy Angler.’

‘Just, en jo binne Dynte Planteit...’

‘Ferdivedaasjefamke.’

‘Krektsa. De saak is dizze... Mar gean dochs sitten.’

Dynte ynstallearret har liiflike weelde yn in stoel dy't it midden hâldt tusken in snieskúf en in koaleskep.

‘Wolle jo wat brûke?’

‘Graach.’
 
‘Kofje mei gebak?’

‘Leaver sûpe mei apel.’

Nice knikt ynstimmend. ‘Modern hen?’

‘Nee, ferstannich.’

Hy bestelt telefoanysk.

‘Ja, sjoch, it giet net om my,’ seit er mei in dikke tonge.

‘O?’ Dynte lûkt har wynbrauwen heech op.

Nice knypt yn syn noas en begjint te iisbearjen.

‘De saak is dizze. Sa't jo witte wurdt hjir op 't heden om it wrâld-kampioenskip skaken spile. Wêrom't se Ljouwert foar kar naam ha, is my in riedsel. Dizze stêd sit rook noch smaak oan. Mar goed, se sille wol tocht ha, Ljouwert leit sawat like fier fan Sint-Louis yn de U.S.A. as fan Irkoetsk yn Sibearië. Bygefolgen kin men mei rjocht sizze, dizze twakamp wurdt op neutraal gebiet spile. Myn pupil stiet no twa punten foar mei noch fjouwer partijen te spyljen. Noch oardel punt en wy ha einlings de Russen ferslein op it iennichste mêd dêr't se ús noch oermânsk binne. Noait hat ús kâns sa grut west. Wy binne yn in krityk stadium bedarre. Ljouwert moat Tobnivkin syn Waterloo wurde!’

De man swypket himsels op, hy slacht mei de flakke hân geduerich op syn foarholle.

‘Gjin omballingen, asjeblyft,’ seit Dynte wylst se har dekorative skonken oars krúst.

Nice komt op har ta, leit syn hannen op har skouders en skoddet har in bytsje.

‘Ik wol jo trochkringe fan de wichtigens fan jo opdracht. Ik skink jo it betrouwen fan de hiele Amerikaanske naasje. En as jo dat betrouwen net beskamje, krije jo in folslein fersoarge stúdzjebeurs foar de bêste universiteit fan de Feriene Steaten.’

‘Wat moat ik dwaan? Njoggen meter fier springe, de maraton winne, of hûndert meter swimme yn fyftich ien?’

‘Dit is gjin tiid foar gekjeien, juffrou Planteit.’

Nice knibbelt foar har del. Hy docht de hannen gear en sjocht smeekjend nei har op.

‘Jo moatte my helpe...’
 
‘Lis jo holle mar yn myn skerte.’

‘Jo moatte Jimmy helpe. Jo moatte soargje...’

Der wurdt kloppe. In jonge bringt de bestelling en as er de doar wer út is, giet Nice fierder.

‘Jo moatte soargje dat Jimmy syn evenwicht wer fynt. Hy is in bêste fint, mar minsklik, tige minsklik. Hy hat syn behoeften, foar lichem en geast. It skaken jout him genôch geastlike befrediging, mar fysyk krijt er syn gerak net. Hy tennist in bytsje, no ja. Mar op syn âldens kin men mei skaken en tennisjen net ta. Jo witte wat ik bedoel. De seksuele problematyk.’

‘Och stakker,’ seit Dynte, ‘hat er in ôfwiking?’

‘Krekt oarsom! Hielendal net! It liket wol oft er mei huning ynsmard is. Hy kin him it froufolk amper fan it liif hâlde. Mar jo begripe wol, ik kin gjin risiko nimme.’

‘As jo even út myn mûle wei gean, kin ik ek wat sizze. Sa, tanke. Wêrom ha jim net in betûft Amerikaansk famke meibrocht?’

Nice lit machtleas syn earms falle. ‘As wy dat dien hiene, soe ik jo net fanneden wêze. De seksuele driften helje Jimmy út syn konsintraasje. Just no't it neat lije kin. Please, help my, help him, help Amearika!’

Dynte feroaret gjin sprút. Se knypt de eagen heal ticht en freget koel: ‘Wêrom ha jo my foar kar naam? Der operearje noch ûntelbere ferdivedaasjefamkes yn Fryslân.’

Nice stekt de wiisfinger op en jout har in ûndogensk knypeagje. Hy kriget in brune slúf út syn binnenbûse. Hy lûkt der in foto út en jout dy oan har.

Se sjocht it fynbefike profyl fan in meinimmende jongkeardel mei lang ljocht hier en in burd. In burd folslein harmoanysk om de kaak woeksen, it moaiste burd dat se ea sjoen hat. Se wurdt der even stil fan.

‘Hmmm, tige by tige. Hy liket op my.’

Nice knipt mei de fingers. ‘Dat is it! Jo koene syn suster wêze. Dêrom ha ik jo frege! Foar de bûtenwrâld binne jo syn suster! Gjin sensaasjeferhalen yn de krante. Wat is der natuerliker as de ferhâlding broer-suster? Boppedat wurket it remjend op dy healwizelingen dy't him suver opfrette.’

‘Myn kunden sille my werkenne.’

‘Kom, kom, juffrou Planteit, moat ik jo leare hoe't opmeitsjen en klean in frou feroarje kinne?’

‘Giet Angler der mei akkoart?’

‘Hy fynt it hearlik!’

‘Hoe kamen jo oan myn adres en hoe wisten jo yn 't foar dat ik op him like?’

‘In eardere klant fan jo. Mei ik sa diskreet wêze syn namme te ferswijen?’

‘Tasein. Ik doch it, mar net foar in stúdzjebeurs.’

It bliere gesicht fan Nice wurdt erchtinkend. ‘Wat hiene jo dan tocht?’

‘Hûndert gûne deis plus kosten.’

Hy stoarret har ûnleauwich oan. ‘Hûndert gûne deis? Dêr wurdt men ek net ryk fan.’

‘Dat bin ik al,’ seit Dynte ienfâldich.

Nice glimket fan ear ta ear, skoddet krêftich har hân en ferklearret plechtich: ‘Ut namme fan hiel Amearika. Hjir is foarfêst in foarskot.’

Hy wol har in tûzendollarbriefke jaan. Dynte docht de hannen op de rêch.

‘Earst myn wurk.’

Nice lûkt oan de skouders, stekt it briefke wer by him en lústert har ta: ‘Mêdzje Jimmy net te bot ôf.’

‘Lit dat mar oan my oer.’

Kwyk stapt de man by har wei. ‘Sille wy dan mar? Jimmy moat om twa oere spylje. Ik bring jo nei him ta. Momint.’

Hy ferdwynt yn in oare keamer.

Dynte wrakselt har út de stoel, giet nei it finster ta. Fier ûnder har rint in kefhûntsje him út de liken efter in tankwein oan. In pear bern klimme by in moderne abstrakte skulptuer op en bine de flagge fan Equador der oan fêst. It kefhûntsje kin de auto net byhâlde, giselt nei rjochts en stoot tusken de tsjalskonken fan in âld man troch.
 
Se draait har om. Op in bysettafel stiet in kostber ivoaren skaakspul dêr't de swarte stikken read fan binne. It boerd is mei perlemoer ynlein. Dynte sjocht wol, it is in probleemstelling, mat yn trije setten of sokssawat.

Se stiet der noch oer te brieden, as Nice werom komt. Hy hat in reade camelcoat oer de earm, in mislearre kombinaasje fan pet en baret op 'e plasse.

‘Ja,’ seit er, ‘dêr kin ik mar net út komme. Mat yn twa.’

‘Wat tinke jo hjir fan?’

Dynte set de loper op e3.

Nice stiet perpleks. ‘Ferrek, dat is him! Jo dogge seker ek in soad oan skaken?’

Dynte slikket de boppelippe ôf en mitert it klokhûs yn de papierkoer.

‘Nee,’ andert se, ‘'t is my te dreech.’

Nier rydt werom nei De Pein. Hij giet foar de aardichheid by Dokkum om.

Hy swaait wei fan de grutte wei en dûnset oer in B-dyk. By Kollum rydt er mis en hobbelt oer in iensume reed. Hy knipt de radio oan en begjint op de maat fan de muzyk te slingerjen. De tsjillen slippe sa moai oer de sodzige grûn. Nier sjongt der by. Oer him fleant in helikopter. Dêr sjit in auto fan rjochts it paad op. In trijesprong fan ûnferhurde wegen, dus rjochts hat foarrang. Mar it kin net mear. Nier trapet suver troch de boaiem fan de lykwein hinne, jout tsjinstjoer, tuskengas en alle technyske taheakkes tagelyk, giselt om in stobbewylch en dûkt foardel yn de Strobosser Trekfeart.

Ynienen wurdt it roettsjuster om him hinne. Hy knipt de radio út en it ljocht oan. De rútwiskers begjinne út harsels te feien.

No rêstich bliuwe, gjin panyk. Wachtsje oant it wetter sa heech yn de kabine stiet, dat er sûnder earmoed de doar iepenje kin. En dan nei boppen ta swimme en op de wâl klauwe. Dat is alles. Gelokkich hat er ferline jier dy kursus foar automobilisten yn de Ljouwerter Oerdekte folge.

It duorret ferrekte lang foardat in lykwein fol streamt. It wetter stiet him noch mar oan de knibbels ta. Hy draait in swier sjekje. Krekt op tiid, syn bûsen wurde al wiet. Syn hân trillet dochs in bytsje as er himsels befjoert. Mar dit is ek de earste kear... it went wol.

It wetter komt no oan syn broeksriem ta. It falt ôf, sântjin graden miskien. Hy moat der even troch hinne, oars kriget er aanst kramp. Nier nimt in fikse hap lucht en dûkt kop ûnder. Sa, no mar wachtsje. Syn rydbewiis? Syn wegenbelêstingkaart? Hy fielt yn syn boarstbûse. Ja hear..., dy sitte yn it wettertichte slúfke. It bûsflapke goed tichtknoopje.

As er op de teannen stiet, komt it wetter oan syn hals ta, as er gewoan stiet oan syn kin. Hy bliuwt mar op de teannen stean. Syn sigaret wurdt wiet, hy lit him driuwe. It ding sinkt fuortendaliks. Swiere sjek.

No moat it wêze! Hy docht de holle efteroer, sykhellet djip, sakket troch de knibbels en bringt de hân nei de doarskruk. Hy triuwt mei alle geweld, oant er yn de gaten hat dat er op de draaier foar it rút omhuft. Hy flokt en kriget meiiens in gjalp wetter yn. Dêr hat er de kruk. Gjin beweging yn te krijen, seker al ferrustke. Nier heistert sa lang troch oant er de losse kruk yn de hannen hâldt.

